Emmelie: - Pappa ville vært så stolt
Den 20 år gamle sangeren var tydelig glad etter at seieren var i havn. - Det er helt fantastisk. Jeg var under så høyt press, det er helt ubeskrivelig, sa hun til Danmarks Radio. På pressekonferansen som startet klokken 01.15 utdypet hun tankene om favorittstempelet. - Stempelet har gitt meg energi. At så mange har trodd på meg gjorde at jeg fremførte låten min enda bedre, sier hun.Faren til Emmlie, Ingvar de Forest, som var svensk gikk bort i 2010 etter at han fikk hjerteproblemer. - Pappa ville vært så stolt. Jeg er veldig glad for at dette kunne skje i Sverige, sa hun. Klokken 00.19 var det klart at det var danskene som får æren av å arrangere Eurovision-finalen neste år. Forest klarte til slutt å få 281 poeng. - Da jeg fikk vite at jeg hadde vunnet fikk jeg det egentlig ikke med meg. Jeg så bare at det var en sommerfugl med det danske flagget. Jeg ante ikke hva jeg skulle si eller gjøre.På spørsmål om hvem som var hennes største konkurrent i kveld, svarte hun nabolandene sine. - Jeg var veldig redd for Sverige og Norge, i tillegg til Aserbajdsjan. Forest er kun 20 år, og hun mener at det er veldig viktig for henne å ha folk rundt seg som kan hjelpe henne. - Jeg har mamma og et stort team rundt meg. Det er veldig viktig for unge artister å tro på seg selv og aldri gi opp. Man kan ikke være redd for å ringe folk som kan gi deg jobber, sier hun. Hvor finalen 2014 skal holdes er fremdeles ikke bestemt. På pressekonferansen ble det sagt at den avgjørelsen skal tas om to til tre måneder.
Emmelie de Forest (20) levde lørdag opp til favorittstempelet og vant hele Eurovision-konkurransen.